– Jeg kan ikke si at jeg er helt fornøyd når jeg ikke kommer på toppen av pallen, men nå tar jeg med et sølv hjem. Det er stort, og noe jeg er godt fornøyd med, sier han.

Under junior-VM i finske Tammerfors, konkurrerte den norske 17-åringen mot en rekke motstandere med bedre personlig rekord enn han har selv. Men Ingebrigtsen tok utfordringen på strak arm og endte opp med sølv.

Likevel ble han nødt til å bruke mye krefter i de ytre banene underveis i løpet. Og der glapp kanskje gullet.

Se innspurten i finalen på 1500 meter Du trenger javascript for å se video.

– Tulleløping

Jakob Ingebrigtsen startet løpet med å legge seg helt bakerst. For å manøvrere seg oppover i feltet ble han nødt til å gå rundt.

– Det ble sånn tulleløping. Jeg ble usikker på hva de skulle gjøre. Jeg så afrikanerne snakket før start. Så gikk de opp i front en del tidligere enn jeg hadde forventet. Da ble farten litt høyere, og jeg ble løpende en del i bane to og tre, sier Ingebrigtsen om løpet.

17-åringen tror det kostet betydelig med krefter.

GOD LÆRING: Gjert Ingebrigtsen sier sønnen brukte mye krefter, men at det kommer god læring ut av det. Foto: NRK

– Hvis man ligger en bane ut, så løper du seks meter lenger enn de andre på hundre meter. I et løp som dette er det betydelig. Det er egentlig ikke noe som foretrekkes, men jeg følte jeg måtte det i dag for å følge med på de framme, slår Ingebrigtsen fast.

Også faren Gjert Ingebrigtsen følte sønnen bruke unødvendig mye krefter der.

– Jeg ser at han gjør en del som koster han krefter underveis. Så han kaster bort noen krefter, men han kommer gjennom det med veldig god læring. På siste runde kostet det nok noen kalorier å ligge lenger ute, sier faren.

– Han var litt halvhjertet

Nå vil de komme til bunns i hva som gikk galt. Da blir det analyse av løpet på hotellrommet.

– Det blir alltid det når du ikke vinner, man har alltid lyst til å bli bedre. Og når det er ting som kan bli bedre, så må vi ta det med oss hjem og så jobber vi med det, og kommer tilbake enda sterkere, sier Jakob Ingebrigtsen.

Faren mener sønnen manglet noe i en periode av løpet.

– Det er den som springer løpet som må gjøre de vurderinger, men han må nok se løpet på film og gjøre noen vurderinger etterpå. Men det virka som han var litt halvhjertet en periode.

Norges andre representat, Sondre Juven fra Nes, havnet på 8.-plass med tiden 3.45,40. Ingebrigtsen klokket inn på tiden 3.41,89.

Kenyanske George Meitamei Manangoi tok gullet to knappe tiendedeler foran, på 3.41,71. Ingebrigtsen er litt lei av å høre nettopp den nasjonalsangen når han står på pallen.

– Vi har hørt den litt for mye nå. Nå må vi få den norske snart.

– Har du tro på det?

– Ja, det har jeg. Hvis ikke hadde jeg ikke drevet med dette, sier Ingebrigtsen